Hlina, Alojz, poslanec NR SR (2015-10-06):
Ďakujem veľmi pekne, pán predseda, ani som to nebral osobne. Ja v tomto problém nemám. Tento zákon uvediem veľmi stručne. Hovorí o tom, zjednodušene, že síce svet sa vyvíja a s tým sú spojené nejaké skutočnosti, ale to ešte neznamená, že nepozeráme napravo a naľavo. Hovorí o tom, že ak, dobre, budem zmierlivý, lebo na to sú veľmi citliví niektorí tí operátori, že to nebolo ešte preukázané, ale pochybnosti existujú. Dokonca v trestnom práve existuje zásada, že pri pochybnostiach v prospech obvineného, tak ja by som si dovolil dať do pozornosti to, že ak pochybnosti, a sú, tak poďme konať v prospech detí, pacientov a starých ľudí, dobre? Lebo napr. Svetová zdravotnícka organizácia, veľa fakt že autorít z pohľadu vedy sa vyjadrilo v tej veci, že žiarenie vysielačov BTS, mobilných operátorov, môže byť, môže predstavovať zdravotné riziko, a druhá strana to spochybňuje, že to nebolo preukázané, nuž kto by sa v tom vyznal. Keby sme ani nepovedali, že uznáme za autoritu fakt že relevantné organizácie, ale pripustíme, že sú pochybnosti, tak prosím vás, konajme aspoň v takej zásade, ako sa koná pri trestných činoch vraždy napr. alebo ja neviem koho, že jak by bola pochybnosť, tak tá pochybnosť sa koná tak, aby bolo v prospech obvineného. Čiže ak je nejaká pochybnosť, či je alebo nie je to zdravotne nezávadné žiarenie z týchto rádiových staníc, staníc vysielačov mobilného signálu, tak konajme tak, že ako keby to bolo. Dobre, lebo teda sú tam deti, sú tam proste senzitívne osoby, tak konajme tak. Slovensko nikdy nebolo a nikdy nebude krajinou, ktorá bola prvá, ktorá bola na čele, ktorá to začala, vždycky sme, už len za rukáv nás ťahali. To, že je problém s vysielačmi mobilných signálov, vedia na celom svete. Vedia na celom svete, niekde to riešia zákonne, a to takým spôsobom, že napr. normy sú prísnejšie na umiestnenie týchto vysielačov. V Číne sú prísnejšie, v Rusku sú prísnejšie a nehovorím o susednom Rakúsku, hej, kde sú prísnejšie normy na umiestňovanie. My v tomto návrhu hovoríme, že mali by sme byť natoľko pozorní, že aspoň tie vysielače nedávame do blízkosti škôl. Nedávame ich do blízkosti nemocníc, resp. ústavov sociálnych, kde sú starí ľudia, ktorí nemôžu uniknúť pred tým žiarením, lebo keď nemáte kam ísť, tak sedíte tam, a tým skončím. My sme v niektorých ohľadoch fakt obludní, a to je Bratislava. Ja som to už minule hovoril, že ktovie kde inde. Bratislava v zásade skoro na každej škole má vysielač mobilného signálu. Všimnite si tuná len okolo nás, na Škarniclovej, na internáte, proste tým deťom robíte z mozgu praženice, a teraz to budem taký, tak to je, lebo také sú normy. Oni, tí povedia, že my nič neporušujeme, proste je to tak, a to, že sa tie vysielače mobilných operátorov dostali v Bratislave, špeciálne v Bratislave, pomaly na každú školu, je preto, lebo niekto asi sa dohodol s nejakým poslancom, a ten povedal, že to vybaví. Nuž vybavil to, čiže dostali asi na jeden raz povolenie, umiestnite to tam. Čo tam, čo tam, keď tam sú deti, čo tam? To nevadí. To chceli ináč, mimochodom, namontovať, a tam aj vznikla tá myšlienka, chceli to namontovať aj na školu, kde chodili moje dcéry, už tam nechodia, už chodia inde, chceli, ale nenamontovali. A ja nebudem zdržiavať, že tú argumentáciu, tú cynickú, studenú argumentáciu, ktorú tam vtedy predstavitelia toho telekomunikačného operátora predstavovali, to by si za klobúk nedali. A ja som aj vtedy informoval, aj tí rodičia, ktorí tam boli, že my budeme o tomto spôsobe, ako vy komunikujete, informovať vašu materskú firmu v Nemecku, že či toto je naozaj spôsob komunikácie, ako máte komunikovať s rodičmi, ktorí majú obavu o zdravie svojich detí. Ak budeme hovoriť o výsledkoch, tak výsledok je taký, že na tú školu to nenamontovali, ale naozaj na veľa iných školách to je a ja si tú robotu dám, že na tých školách, na ktorých to je, budem rozdávať letáky a informovať o potenciálnom riziku a budem informovať aj ľudí, rodičov, že ten návrh zákona tu už je druhýkrát. Tu už je druhýkrát, kde vy ste mohli k tomu prijať stanovisko, že aspoň uznáte, že dobre, v poriadku, tak to aspoň, prosím vás, nevešajte tým deťom nad hlavu, hej? Dajte tam nejakú vzdialenosť, ktorá je primeraná. Čiže tento zákon, tam je aj kopu technických ustanovení, zložitých, ktoré nechcem zaťažovať, zjednodušene hovorí o tom, že sa to snaží riešiť pri tých určitých societách, teda skupinách obyvateľstva, deti, starí ľudia a nemocnice, tak, že tie vysielače nemôžete umiestňovať priamo na tie objekty, resp. do vzdialenosti nejakej primeranej. Samozrejme, je to dobrý návrh. Tú zodpovednosť si potom zoberte vy, dobre? Čiže ja korektne; sa hovorí, že vždycky dobre vedieť, že čo urobí ten druhý; tak vás informujem, že ja urobím to, že ja na tých školách to budem rozdávať a budem hovoriť, že dvakrát to tu v parlamente už bolo a dvakrát sa za to zahlasovalo tak, ako sa zahlasovalo. Ja neviem, jak sa zahlasuje druhýkrát, prvýkrát už viem, počkám si na to druhé hlasovanie. Ďakujem.